Document ID: 32013D0632

KOMISSION TÄYTÄNTÖÖNPANOPÄÄTÖS,
annettu 30 päivänä lokakuuta 2013,
Euroopan parlamentin ja neuvoston asetuksessa (EY) N:o 443/2009 tarkoitetusta henkilöautojen valmistajien keskimääräisten hiilidioksidipäästöjen ja päästötavoitteiden vahvistamisesta kalenterivuodelta 2012
(ETA:n kannalta merkityksellinen teksti)
(2013/632/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon päästönormien asettamisesta uusille henkilöautoille osana yhteisön kokonaisvaltaista lähestymistapaa kevyiden hyötyajoneuvojen hiilidioksidipäästöjen vähentämiseksi 23 päivänä huhtikuuta 2009 annetun Euroopan parlamentin ja neuvoston asetuksen (EY) N:o 443/2009 (1) ja erityisesti sen 8 artiklan 5 kohdan toisen alakohdan ja 10 artiklan 1 kohdan,
sekä katsoo seuraavaa:
(1)
Komission on asetuksen (EY) N:o 443/2009 8 artiklan 5 kohdan nojalla vahvistettava joka vuosi kullekin unionissa toimivalle henkilöautojen valmistajalle sekä kullekin mainitun asetuksen 7 artiklan 1 kohdan mukaisesti muodostetulle valmistajien yhteenliittymälle keskimääräiset hiilidioksidipäästöt sekä päästötavoitteet. Vahvistettujen laskelmien perusteella komission on määritettävä, noudattavatko valmistajat ja yhteenliittymät asetuksen 4 artiklan vaatimuksia.
(2)
Asetuksen (EY) N:o 443/2009 4 artiklan nojalla tavoitteet ovat valmistajia ja yhteenliittymiä sitovia vuodesta 2012 alkaen. Valmistajien keskimääräiset päästöt vuodelta 2012 lasketaan kyseisen artiklan toisen kohdan mukaisesti, ja niissä otetaan huomioon 65 prosenttia valmistajan kyseisenä vuonna rekisteröidyistä uusista autoista.
(3)
Yksityiskohtaiset tiedot, joita käytetään keskimääräisten päästöjen ja päästötavoitteiden laskemiseen, ovat asetuksen (EY) N:o 443/2009 liitteessä II olevan A osan 1 kohdassa ja C osassa, ja ne perustuvat uusien henkilöautojen rekisteröinteihin jäsenvaltioissa edeltävänä kalenterivuonna. Nämä tiedot perustuvat valmistajan antamiin vaatimustenmukaisuustodistuksiin tai vastaavat tiedot sisältäviin asiakirjoihin komission asetuksen (EU) N:o 1014/2010 (2) 3 artiklan 1 kohdan mukaisesti.
(4)
Kaikki jäsenvaltiot toimittivat vuoden 2012 tiedot komissiolle 28 päivän helmikuuta 2013 määräaikaan mennessä asetuksen (EY) N:o 443/2009 8 artiklan 2 kohdan mukaisesti. Kun komission suorittaman varmentamisen perusteella oli selvää, että tietyt tiedot puuttuivat tai olivat selkeästi virheellisiä, komissio otti yhteyttä kyseisiin jäsenvaltioihin ja sovittuaan asiasta niiden kanssa muutti tai täydensi tietoja sovitun mukaisesti. Mikäli jäsenvaltion kanssa ei päästy sopimukseen, jäsenvaltion alustavia tietoja ei muutettu.
(5)
Komissio julkisti 30 päivänä huhtikuuta 2013 alustavat tiedot ja ilmoitti 85 valmistajalle niiden keskimääräisten hiilidioksidipäästöjen alustavista laskelmista vuodelta 2012 sekä niiden päästötavoitteista asetuksen (EY) N:o 443/2009 8 artiklan 4 kohdan mukaisesti. Valmistajia pyydettiin varmentamaan tiedot ja ilmoittamaan komissiolle niissä mahdollisesti olevista virheistä kolmen kuukauden kuluessa ilmoituksen vastaanottamisesta edellä mainitun asetuksen 8 artiklan 5 kohdan ensimmäisen alakohdan ja asetuksen (EU) N:o 1014/2010 9 artiklan 3 kohdan mukaisesti. Kahdeksan valmistajaa hyväksyi alustavat tiedot ilman korjauksia ja 40 valmistajaa ilmoitti virheistä määräaikaan mennessä.
(6)
Keskimääräisiä päästöjä ja päästötavoitteita koskevat alustavat tiedot ja laskelmat olisi vahvistettava ilman muutoksia niiden jäljelle jäävien 37 valmistajan osalta, jotka eivät ilmoittaneet virheistä tai muuten vastanneet.
(7)
Komissio on varmentanut valmistajien ilmoittamat, asetuksen (EU) N:o 1014/2010 9 artiklan 3 kohdan mukaisina virhekoodeina esitetyt korjaukset ja niiden perustelut ja tietoja on mukautettu asianmukaisesti.
(8)
Jos valmistaja on merkinnyt tietueen asetuksen (EU) N:o 1014/2010 9 artiklan 3 kohdassa esitetyllä virhekoodilla B, on tarpeen ottaa huomioon, että valmistajat eivät voi varmentaa tai korjata kyseisiä tietueita asianmukaisesti, koska tunnistusparametreja ei ole tai ne ovat virheelliset. Tällöin olisi sovellettava virhemarginaalia näiden tietueiden hiilidioksidipäästöjen ja massan arvoihin.
(9)
Virhemarginaalien laskemisessa käytetään eroa etäisyyksissä päästötavoitteeseen (jotka saadaan vähentämällä keskimääräiset päästöt päästötavoitteista); ero lasketaan vertaamalla näitä etäisyyksiä siten, että otetaan huomioon rekisteröinnit, joita valmistajat eivät voi varmentaa, ja verrataan tätä laskelmaan, jossa niitä ei oteta huomioon. Riippumatta siitä, onko ero positiivinen vai negatiivinen, virhemarginaalin olisi aina vähennettävä etäisyyttä valmistajan tavoitteeseen.
(10)
Asetuksen (EY) N:o 443/2009 10 artiklan 2 kohdan mukaisesti valmistajan olisi katsottava täyttäneen kyseisen asetuksen 4 artiklassa tarkoitetun päästötavoitteensa, jos tässä päätöksessä ilmoitetut keskimääräiset päästöt alittavat päästötavoitteen, mikä ilmaistaan negatiivisena erona tavoitteeseen. Jos keskimääräiset päästöt ylittävät päästötavoitteen, olisi määrättävä asetuksen (EY) N:o 443/2009 9 artiklan mukaisesti liikapäästömaksu, ellei asianomainen valmistaja ole saanut vapautusta tavoitteen noudattamisesta tai ole kyseisen asetuksen 7 artiklan mukaisesti jäsenenä yhteenliittymässä, joka täyttää päästötavoitteensa.
(11)
Edellä mainitun perusteella olisi vahvistettava uusien vuonna 2012 rekisteröityjen henkilöautojen keskimääräiset hiilidioksidipäästöt, päästötavoitteet sekä erot näiden kahden arvon välillä,
ON HYVÄKSYNYT TÄMÄN PÄÄTÖKSEN:
1 artikla
Vahvistetaan seuraavat liitteessä määritetyt arvot kutakin henkilöautojen valmistajaa ja kutakin valmistajien yhteenliittymää varten kalenterivuoden 2012 osalta:
a)
päästötavoite;
b)
keskimääräiset hiilidioksidipäästöt, joita mukautetaan tarvittaessa asianmukaisella virhemarginaalilla;
c)
ero a ja b kohdassa tarkoitettujen arvojen välillä;
d)
kaikkien uusien henkilöautojen keskimääräiset hiilidioksidipäästöt unionissa;
e)
kaikkien uusien henkilöautojen keskimääräinen massa unionissa.
2 artikla
Tämä päätös tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tehty Brysselissä 30 päivänä lokakuuta 2013.

Labels: 8
1
20